Allir opinberir starfsmenn í Kanada verða að vera búnir að láta bólusetja sig gegn COVID-19 fyrir lok október vilji þeir halda starfi sínu. Þetta á einnig við um alla ferðamenn í landinu, hvort sem þeir ferðast í flugvélum, skipum eða lestum.
Dominic LeBlanc, ráðherra milliríkjamála í Kanada, segir þetta bestu leiðina til þess að binda enda á faraldurinn og halda samfélaginu gangandi. Fylki og sýslur í Kanada eru með gögn um það hverjir hafa fengið bóluefni. LeBlanc segir að reglulegar skimanir verði gerðar á þeim sem geta ekki þegið bóluefni af heilbrigðisástæðum. Með kröfu sinni um bólusetningar í starfi sé ríkið að sýna gott fordæmi í baráttunni gegn COVID-19, að sögn ráðherrans.
Staða bólusetninga gegn kórónuveirunni er nokkuð góð í Kanada. Um 81 prósent þeirra sem hafa átt möguleika á bóluefnaskammti hafa fengið að minnsta kosti einn skammt að sögn fréttastofu BBC.
Theresa Tam, landlæknir Kanada, varaði þjóðina við því á fimmtudag að fjórða bylgja faraldursins væri í fullum gangi í landinu. Yfir 13 þúsund virk smit hafa greinst undanfarna daga að sögn BBC.
Opinberir starfsmenn í Kanada hafa út október til að láta bólusetja sig, ella missa þeir vinnuna.